Евгений Баратински
Водопад

Превод от руски: Николай Бояджиев, —

chitanka.info

Шуми, шуми от стръмнината,

не млъквай, побеснял порой!

И сливай дългия си вой

със ехото на долината.

Аз чувам: свири Аквилон,

люлее се ела скриптяща

и със стихията ревяща

метежния ти рев е в тон.

Защо във теб с безумна вяра

се вслушвам аз? Защо тупти

копнежът в моите гърди

със мъдра трепетна омара?

Над димната ти бездна аз

стоя пленен и си внушавам,

че със сърцето си долавям

тук твоя безглаголен глас.

Шуми, шуми от стръмнината,

не млъквай, побелял порой!

И сливай дългия си вой

със ехото на долината!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.